KIRJALLINEN KYSYMYS E-2624/99

esittäjä(t): Olivier Dupuis (TDI) komissiolle

(12. tammikuuta 2000)

Aihe: Romanian uudet ulkomaalaislait

Romanian parlamentin edustajainhuoneen puolustusvaliokunta hyväksyi hiljattain lakialoitteen ulkomaalaisten asemasta Romaniassa. Romanian senaatti oli hyväksynyt sen jo 10. syyskuuta 1998. Esityksen mukaan Romaniassa asuvat ulkomaan kansalaiset eivät saisi osallistua Romanian alueella poliittisten puolueiden, järjestöjen tai ryhmien rahoittamiseen taikka perustamiseen eivätkä osallistua maan poliittisen elämän vastaisiin mielenosoituksiin.

Lisäksi jokaisen ulkomaalaisia vieraita vastaanottavan fyysisen tai juridisen henkilön olisi ilmoitettava asiasta ennakolta paikallisille poliisiviranomaisille, jos vieraiden olisi tarkoitus viipyä maassa yli viisi päivää. Kaiken kukkuraksi oleskelulupaan vaadittaisiin ehdotuksen mukaan vielä terveystodistus.

Eikö Romania riko komission mielestä EU:n jäsenehdokasmaana tekemiään sitoumuksia, jos tämä lakialoite, jonka sen senaatti on jo hyväksynyt, hyväksytään lopullisesti sellaisenaan myös Romanian parlamentissa? Mitä komissio on tehnyt tai aikoo tehdä saadakseen Romanian viranomaiset B aivan ensiksi parlamentin B luopumaan lakialoitteen lopullisesta hyväksymisestä sellaisenaan?

Günter Verheugenin komission puolesta antama vastaus

(22. helmikuuta 2000)

Romanian senaatti hyväksyi 10. syyskuuta 1998 ulkomaalaisten asemaa Romaniassa koskevan lakialoitteen, jota maan parlamentin edustajainhuone ei ole vielä hyväksynyt. Nykyinen lainsäädäntö (ulkomaalaislaki nro 25/1969) on vanhentunut, ja tarvetta korvata laki nykyaikaisella lainsäädännöllä korostettiin komission 13. lokakuuta 1999 antamassa määräaikaiskertomuksessa Romanian edistymisestä Euroopan unioniin liittymisen valmisteluissa(1) sekä liittymistä valmistelevaa kumppanuutta koskevassa 6. joulukuuta 1999 tehdyssä neuvoston päätöksessä(2).

Arvoisa parlamentin jäsen viittaa lakialoitteen säännöksiin, joilla rajoitetaan Romaniassa asuvien ulkomaalaisten poliittista toimintaa. Romanian ratifioiman Euroopan ihmisoikeusyleissopimuksen 16 artiklassa sallitaan sopimuspuolten toteuttaa tällaisia rajoitteita.

YK:n pakolaisasiain päävaltuutetun (UNHCR) Romanian toimistosta on kommentoitu ehdotettuja rajoitteita ja huomautettu, että Euroopan ihmisoikeustuomioistuimen oikeuskäytännön mukaisesti rajoitusten on oltava kohtuullisia. Sen lisäksi, että rajoituksilla on pyrittävä lainmukaiseen tavoitteeseen, käytettävien keinojen on oltava kohtuullisia suhteessa saavutettaviin tavoitteisiin. UNHCR ei ole kuitenkaan pitänyt kyseisiä säännöksiä kohtuuttomina.

Liityttyään Euroopan unionin jäseneksi Romanian on kunnioitettava unionin kansalaisuudesta johtuvia oikeuksia. Euroopan yhteisön perustamissopimuksen 19 artiklan mukaisesti jokaisella unionin kansalaisella, joka asuu jossain muussa jäsenvaltiossa kuin siinä, jonka kansalainen hän on, on äänioikeus ja oikeus asettua ehdokkaaksi kunnallisvaaleissa siinä jäsenvaltiossa, jossa hän asuu. Unionin kansalaisuus oikeuttaa myös äänestämään ja asettumaan ehdokkaaksi Euroopan parlamentin vaaleissa asuinmaassa. Ehdokkaaksi asettuvan henkilön on oltava poliittisen puolueen jäsen ja näin ollen pystyttävä ottamaan osaa politiikkaan ja puolueen rahoitukseen (ennen kaikkea jäsenmaksun muodossa). Kyseiset rajoitukset olisivat siis 19 artiklan vastaisia, jos maa liittyy unioniin. Tällä hetkellä Romaniaa eivät sido mitkään viralliset velvoitteet, joiden mukaan se ei saisi säätää ulkomaalaisia rajoittavia lakeja, mutta on kuitenkin selvää, että Romanian olisi jäsenyyttä hakeneena maana pyrittävä varmistamaan, että sen lainsäädäntöä yhdenmukaistetaan vähitellen yhteisön lainsäädännön kanssa.

Arvoisa parlamentin jäsen otti myös esille kaksi lakialoitteeseen sisältyvää säännöstä eli velvoitteen, jonka mukaan jokaisen ulkomaalaisia vastaanottavan henkilön on ilmoitettava asiasta viranomaisille, jos vieraiden on tarkoitus viipyä maassa yli viisi päivää, sekä säännön, jonka mukaan oleskeluluvan saamiseksi on esitettävä sairausvakuutus. Eurooppa-sopimuksen mukaisesti sopimuspuolilla on oikeus soveltaa kansallista lakia ulkomaalaisten maahantuloon ja oleskeluun liittyvissä asioissa. Romanian on kuitenkin jäseneksi liityttyään osallistuttava Schengen-yhteistyöhön, ja näin ollen sen olisi mukautettava asteittain tulevaa lainsäädäntöään, eli velvoitetta ilmoittaa viranomaisille ulkomaalaisen maahantulosta, Schengenin sopimuksen mukaiseksi.

Komissio käy jatkuvaa vuoropuhelua Romanian viranomaisten kanssa maan lainsäädännön lähentämisestä yhteisöön liittymistä valmisteltaessa, ja se tulee tiedottamaan Romanian viranomaisille tarpeesta mukauttaa arvoisan parlamentin jäsenen esille ottamat säännökset asteittain yhteisön lainsäädäntöön.

(1) KOM(1999) 510 lopullinen.

(2) EYVL L 335, 28.12.1999.